《皇砖叹》
明代·孙宜

龙舆凤驾西南行，有敕谋广承天城。
亚卿奉诏区画当，内侍督作简命精。
湖南州县半雕敝，募徒取具无横征。
昨来羽檄冲宵至，御堲皇砖坐兹地。
县令封柴重纷扰，藩司处价良宽倍。
百金须砖仅过万，民力官州足供费。
黄湖山前余古窑，开山设廨临江皋。
千夫抟埴众牛踏，泊官点阅闲吏劳。
连云烟火望不息，弃地瓦砾增时高。
圬人窑徒告如数，洁酒虔牲谢神护。
材成赤土齐方平，光发青铜尽完固。
监工动色匠氏喜，敕使行台定无怒。
平原莽旷毕出砖，署县发卒罗砖船。
大艘小舶尽查报，来商去贾无敢前。
要资纳贿始一脱，白昼牙校明哄阗。
报船未已还签部，越里穷乡索殷富。
家饶斗斛那得眠，囊有锱铢悉充赂。
分画宁蒙滑胥悯，逋逃反遭苦刑锢。
君不见砖船报尽解头过，未解之砖尚填布。
又不见县官库吏日夕忙，秤金量银如太仓。

作者简介：（1507—1556）湖广华容人，字仲可，一字仲子，号洞庭渔人。孙继芳子。嘉靖七年举人。工文，著作甚富。有《洞庭山人集》、《国朝事迹》、《遁言》和《明初略》等。